
ŽINYBINĖS KOLEGIJOS VEIKIMO IR FINANSAVIMO KONCEPCIJA 

(Pakopinio vidaus tarnybos sistemos pareigūnų rengimo, integruojant profesinį mokymą ir aukštąjį mokslą, koncepcija)


I SKYRIUS
BENDROSIOS NUOSTATOS

1. Žinybinės kolegijos veikimo ir finansavimo koncepcija (toliau – Koncepcija) parengta, siekiant sudaryti prielaidas sukurti pakopinio vidaus tarnybos sistemos pareigūnų (toliau – pareigūnai) rengimo, integruojant profesinį mokymą ir aukštąjį mokslą, sistemą, užtikrinti efektyvų ir kokybišką pareigūnų rengimą, kvalifikacijos tobulinimą ir mokymąsi visą gyvenimą, parengti numatomą žinybinės kolegijos (toliau – Kolegija) veiklos kryptį bei gaires ir numatyti reikiamus atlikti veiksmus ir veiklos plėtros etapus.
2. Koncepcijos paskirtis – būti Kolegijos steigimo ir veiklos orientyru, nurodančiu, kokia turėtų būti steigiamos Kolegijos veikla, kokie jos veiklos plėtros etapai ir raidos perspektyva. Koncepcija skirta visoms suinteresuotųjų grupėms: būsimiems Kolegijos kursantams, statutinėms įstaigoms, suinteresuotoms ministerijoms ir kitoms suinteresuotoms įstaigoms, vidaus tarnybos sistemos pareigūnams ir visuomenei.
3. Koncepcija parengta, siekiant įgyvendinti Lietuvos Respublikos Vyriausybės programos įgyvendinimo plano, patvirtinto Lietuvos Respublikos Vyriausybės 2017 m. kovo 13 d. nutarimu Nr. 167 „Dėl Lietuvos Respublikos Vyriausybės programos įgyvendinimo plano patvirtinimo“, II prioriteto „Švietimo, kultūros ir mokslo paslaugų kokybės ir efektyvumo didinimas“ 2.2 krypties „Švietimo prieinamumo ir tarptautinio konkurencingumo didinimas“ 2.2.4 darbo „Darnaus profesinio mokymo, mokslo ir studijų institucijų tinklo sukūrimas ir socialinės įtraukties didinimas“ 5 veiksmą „Pakopinio vidaus tarnybos pareigūnų rengimo institucionalizavimas, integruojant profesinį mokymą ir aukštąjį mokslą“ ir vykdant Lietuvos Respublikos Vyriausybės 2020 m. sausio 15 d. pasitarimo protokolo Nr. 2 (5 klausimas) sprendimą.
4. Koncepcijoje vartojamos sąvokos ir sutrumpinimai:
Kursantas – asmuo, kuris mokosi statutinėje profesinio mokymo įstaigoje ar Kolegijoje nuolatine studijų forma ir yra pasirašęs stojimo į vidaus tarnybą sutartį.
Pareigūnas – vidaus tarnybos sistemos pareigūnas.
Statutinė įstaiga – Lietuvos Respublikos vidaus reikalų, teisingumo ir finansų ministrų valdymo sričių viešasis juridinis asmuo, kurio vidaus tarnybos sistemos pareigūnų tarnyba organizuojama statutiniais pagrindais. Prie statutinių įstaigų priskiriamos ir vidaus reikalų bei teisingumo ministrų valdymo srityse veikiančios profesinio mokymo įstaigos (toliau – statutinė profesinio mokymo įstaiga).
Suinteresuotos ministerijos – FM – Lietuvos Respublikos finansų ministerija, TM –Lietuvos Respublikos teisingumo ministerija ir VRM – Lietuvos Respublikos vidaus reikalų ministerija.
FNTT – Finansinių nusikaltimų tyrimo tarnyba prie Lietuvos Respublikos vidaus reikalų ministerijos. 
JAR – Juridinių asmenų registras.
KD – Kalėjimų departamentas prie Lietuvos Respublikos teisingumo ministerijos.
KD MC – Kalėjimų departamento Mokymo centras.

LKS – Lietuvos kvalifikacijų sandara.
LPM – Lietuvos policijos mokykla.
LRV – Lietuvos Respublikos Vyriausybė.
MD – Muitinės departamentas prie Lietuvos Respublikos vidaus reikalų ministerijos
PD – Policijos departamentas prie Lietuvos Respublikos vidaus reikalų ministerijos ir jam pavaldžios įstaigos.
PAGD – Priešgaisrinės apsaugos ir gelbėjimo departamentas prie Vidaus reikalų ministerijos ir jam pavaldžios įstaigos.
SKVC – Studijų kokybės vertinimo centras.
ŠMSM – Lietuvos Respublikos švietimo, mokslo ir sporto ministerija.
VAD – Vadovybės apsaugos departamentas prie Vidaus reikalų ministerijos.
VAD MKRC – Vadovybės apsaugos departamento Mokymo ir kovinio rengimo centras.
VSAT – Valstybės sienos apsaugos tarnyba prie Lietuvos Respublikos vidaus reikalų ministerijos.
VST – Viešojo saugumo tarnyba prie Vidaus reikalų ministerijos;
VST MC – Viešojo saugumo tarnybos Mokymo centras.
VSAT PM – Valstybės sienos apsaugos tarnybos prie Lietuvos Respublikos vidaus reikalų ministerijos Pasieniečių mokykla.
UGM – Ugniagesių gelbėtojų mokykla.

II SKYRIUS
SITUACIJOS APŽVALGA. PAREIGŪNŲ RENGIMO PROBLEMOS

5. Vidaus tarnybos statutas taikomas šešioms vidaus reikalų ministro valdymo srities statutinėms įstaigoms – FNTT, PD, PAGD, VAD, VSAT ir VST, teisingumo ministro valdymo srities statutinėms įstaigoms – KD ir jam pavaldžioms įstaigoms ir finansų ministro valdymo srities statutinėms įstaigoms – MD ir jam pavaldžioms įstaigoms. Šiose įstaigose dirba daugiau kaip 20 tūkst. vidaus tarnybos sistemos pareigūnų. Kasmet natūraliai pasikeičia (atleidžiama / priimama) ne mažiau kaip 5 proc. personalo (apie 1 tūkst. pareigūnų).
6. Šiuo metu statutinių įstaigų pareigūnai rengiami statutinėse profesinio mokymo įstaigose – LPM, VSAT PM, UGM, KD MC, Muitinės mokymo centre, VST MC ir VAD MKRC. Aukštojo mokslo universitetinės pirmosios pakopos ir antrosios pakopos studijos daugiausia yra įgyvendinamos Mykolo Romerio universitete pagal teisės krypties studijų programas. Dalis pareigūnų, siekdami dirbti ir daryti karjerą statutinėje tarnyboje, turėjo ir tebeturi mokėti už studijas, kurių metu įgyjamos ir specialios žinios, reikalingos tarnybinėms funkcijoms vykdyti.
7. Vidaus tarnybos statuto 5 straipsnio 3 dalyje pareigūnams, atsižvelgus į pareigūnų pareigybių grupes, yra nustatyti minimalūs išsilavinimo reikalavimai: aukštasis universitetinis išsilavinimas (1–7 pareigybių grupėms), aukštasis koleginis išsilavinimas (8–10 pareigybių grupėms) arba vidurinis išsilavinimas ir įgyta kvalifikacija (11–15 pareigybių grupėms). Atsižvelgus į minėtas nuostatas, tarnaujantys pareigūnai pagal nustatytus išsilavinimo reikalavimus pasiskirsto taip (žiūrėti 1, 2 ir 3 pav.).



1 pav. Vidaus reikalų ministro valdymo srities statutinių įstaigų pareigūnams taikomi išsilavinimo reikalavimai (neįskaičiuotos PAGD įstaigos)


2 pav. Pataisos pareigūnams taikomi išsilavinimo reikalavimai (pagal tarnaujančius pareigūnus)





3 pav. Muitinės pareigūnams taikomi išsilavinimo reikalavimai (pagal pareigybes)


8. Įvertinus visų statutinių įstaigų pareigūnų išsilavinimo poreikį, konstatuotina, kad aukštasis universitetinis išsilavinimas būtinas tik apie 5 proc. visų pareigūnų, apie 38 proc. pareigūnų reikalingas ne žemesnis kaip aukštasis koleginis išsilavinimas ir apie 57 proc. pareigūnų reikalingas vidurinis išsilavinimas ir įgyta (IV lygio) kvalifikacija pagal atitinkamas profesinio mokymo programas.

9. Nustatytos šios pareigūnų rengimo sistemos problemos.
Neužtikrinamas tinkamas pareigūnų parengimas valstybės lėšomis pagal aukštojo mokslo studijų programas:
9.1. Panaikinus tikslinį finansavimą, nėra galimybės formuoti valstybės užsakymą viešojo saugumo pareigūnams parengti, nes nėra galimybės skirti finansavimą konkrečiai studijų programai. Teisės krypties pareigūnų rengimo programos dėl finansavimo turi konkuruoti su kitomis teisės krypties programomis.
9.2. Universitetinės studijos savo esme neužtikrina praktinių įgūdžių suteikimo, tik teorinius. Jos ilgiau trunka, daugiau kainuoja, todėl lėšos pareigūnams rengti naudojamos neefektyviai.
9.3. Nėra koleginių programų pareigūnams rengti, kuriose daugiau dėmesio būtų skiriama praktiniams įgūdžiams, nors tokį poreikį turi apie 38 proc. pareigūnų (8, 9 ir 10 pareigybių grupės), taip pat būtų atsižvelgiama į teisės aktuose įtvirtinamus vis didesnius pareigūnams keliamus reikalavimus ir reikalingas kompetencijas.
9.4. Neužtikrinamas pakopinis pareigūnų rengimas, nes nesuderintos profesinio mokymo ir aukštojo mokslo studijų programos. Dėl šios priežasties neefektyviai naudojamos valstybės biudžeto lėšos.
9.5. Statutinės įstaigos nedalyvauja universitetų valdyme, priimant sprendimus dėl pareigūnų rengimo studijų programų, jų turinio, mažai gali daryti įtakos pareigūnų rengimo kokybei. Universitetai ne visada atsižvelgia į statutinių įstaigų poreikius, negali operatyviai reaguoti į reikalingus pokyčius.

10. Pareigūnų rengimo sistemos problemų apžvalga. 
10.1. Skirtingais įstatymais reglamentuojamas profesinis mokymas ir aukštojo mokslo studijos neturi tiesioginių sąsajų, garantuojančių pareigūnams nuoseklų ir planuojamą mokymąsi visą gyvenimą: aukštosios mokyklos paprastai nevykdo formalaus profesinio mokymo, profesinio mokymo metu įgytos žinios ir įgūdžiai paprastai neįskaitomi aukštosiose mokyklose, nors teisės aktuose tokia galimybė nustatyta (Formaliojo švietimo būdu įgytų kompetencijų asmenims, norintiems tęsti studijas aukštojoje mokykloje, pripažinimo kaip studijų programos dalies tvarkos aprašas, patvirtintas Lietuvos Respublikos švietimo ir mokslo ministro įsakymu Nr. V-277), kolegijos paprastai negali įgyvendinti universitetinių studijų programų, o universitetai paprastai negali įgyvendinti koleginių studijų programų ir pan.
10.2. LKS nustatyti kvalifikacijos lygai, turinio požiūriu vienas kitą papildantys, pasiekiami tarpusavyje nekoreliuojančiose profesinio mokymo ir aukštojo mokslo institucinėse sistemose. Todėl, nesant pakopinio pareigūnų rengimo, neužtikrinami pareigūnų mokymosi visą gyvenimą tikslai, nesuteikiamos kvalifikacijos, grindžiamos asmens veiklai reikalingomis kompetencijomis, verčiama tas pačias žinias įgyti ir įgūdžius formuoti pakartotinai.
10.3. Viešojo saugumo sektoriaus statutinių įstaigų pareigūnų rengimo visuomenės saugumo krypties aukštojo mokslo studijų programos yra per daug nutolusios nuo pareigūnų praktinės veiklos, todėl baigęs aukštojo mokslo studijas pareigūnas iš karto negali efektyviai dirbti, bet dar turi mokytis darbo vietoje, kad įgytų reikiamų įgūdžių. Visi iki šiol buvę bandymai derinti aukštojo mokslo programas, atsižvelgus į statutinių įstaigų poreikius, ir suteikti daugiau praktinių žinių nedavė realių rezultatų, iš dalies – dėl universitetų autonomijos bei nesuinteresuotumo ką nors iš esmės keisti ir atsižvelgti į įstaigų poreikius, iš dalies – dėl tam tikrų reikalavimų, nustatytų universitetinėms studijoms. Bet labiausiai dėl to, kad statutinės įstaigos mažai gali daryti įtakos pareigūnų rengimo universitetinių programų turiniui.
10.4. Dėl universitetinių studijų programų dominavimo pareigūnų rengimo sistemoje nustatyti per aukšti kvalifikaciniai reikalavimai žemesnės grandies pareigūnams.
10.5. Profesinis rengimas turėtų būti labiau orientuotas į profesinių ir praktinių įgūdžių įgijimą, o ne tik į akademinių žinių suteikimą.
10.6. Pareigūnus rengia atskiros įstaigos, didesnė lėšų dalis skiriama šių mokymo įstaigų administracijos aparatams, todėl toks pareigūnų rengimas yra neefektyvus.

11. Kitų Europos šalių, pavyzdžiui, Norvegijos ir Suomijos, būsimi policijos pareigūnai rengiami žinybinėse aukštojo mokslo įstaigose – universitetinėse kolegijose, pavaldžiose Nacionalinei policijos tarybai arba Nacionaliniam policijos direktoratui. Jose pareigūnai rengiami pagal bakalauro studijų (profesinio bakalauro, skirto visiems policijos pareigūnams, 180 kreditų) programas ir magistrantūros studijų (profesinio magistro, skirto vadovaujančias pareigas einantiems policijos pareigūnams, 120 kreditų) programas.

III SKYRIUS
SIŪLOMI SPRENDIMAI TOBULINANT PAREIGŪNŲ RENGIMO SISTEMĄ

12. Siekiant spręsti pirmiau nurodytas pareigūnų rengimo sistemos problemas ir atsižvelgiant užsienio šalių patirtį, Koncepcijoje siūloma pirmiau nurodytą LRV programos priemonę 2.2.4.5. „Pakopinio vidaus tarnybos sistemos pareigūnų rengimo institucionalizavimas, integruojant profesinį mokymą ir aukštąjį mokslą“ įgyvendinti ir būsimų pareigūnų tinkamą parengimą užtikrinti įsteigiant žinybinę aukštąją mokyklą – Kolegiją.
13. Įvertinus visas susijusias aplinkybes, tikslinga, kad steigiama Kolegija, kurioje būtų rengiami vidaus tarnybos sistemos pareigūnai, turėtų statutinės įstaigos statusą dėl toliau nurodytų priežasčių:
13.1. Vidaus tarnyba reguliuojama vienu bendru Lietuvos Respublikos vidaus tarnybos statutu; vidaus tarnybos valdymą atlieka vidaus reikalų, teisingumo ir finansų ministrai pagal jiems nustatytas valdymo sritis; tarnybinės veiklos vertinimo ir darbo užmokesčio sistema yra bendra, o mokymo procesas yra defragmentuotas ir eklektiškas.
13.2. Apie 20 tūkst. pareigūnų neturi aukštosios profesinės mokyklos, kurioje būtų rengiami, o mokosi keliose skirtingose žinybinėse mokyklose su tarpusavyje nesuderintomis mokymo programomis, moduliais, reikalavimais ir t. t.
13.3. Statutinei vidaus tarnybai svarbus ne tik „techninis“ profesionalumas, bet ir organizacinis identitetas, patriotiškumas, lojalumas valstybei, nuosekli asmeninių vertybių sistema – teisėsaugos pareigūnams būtinos savybės, efektyviausiai formuojamos būtent specializuotose aukštosiose mokyklose, studijų metu veiksmingiau galima formuoti asmenybę, diegti reikalingas studijuojančiųjų asmenines savybes, užtikrinti nuoseklų tobulėjimą ir siekti ne tik profesinio, bet ir vertybinio tinkamumo tarnybai.
13.4. Svarbu, kad studijos specifinio pobūdžio aukštojoje mokykloje būtų paremtos nuolat atnaujinama informacija, pažangiais moksliniais tyrimais, tarptautine moksline patirtimi. Kai didaktines žinias perteikia žmonės, patys tiesiogiai atliekantys mokslinius tyrimus savo srityje, jų pridėtinė vertė labai išauga. Kolegijoje būtų galima palaipsniui sukoncentruoti (atkurti) Lietuvoje esantį mokslinį potencialą teisėsaugai labai svarbiose specifinėse mokslo disciplinose, kurių įprastose aukštosiose mokyklose tiesiog nėra (pvz.: kriminalistika, kriminalinės žvalgybos psichologija ir taktika, asmens bei turto sauga, kibernetinis saugumas, kriminologija ir kt.).
13.5. Europos Sąjungos valstybėse aukštosios profesinės koleginės studijos daugiausia yra žinybinės, finansuojamos iš teisėsaugai skirto biudžeto ir priklauso statutinių tarnybų jurisdikcijai, o akademinis išsilavinimas teikiamas pagal jungtines programas su universitetais. Vokietijoje yra kiekvienos federalinės žemės VRM kolegijos (Fachhocshulen); Olandijoje viena Policijos akademija turi kolegines studijas ir jungtinę magistro programą su Amsterdamo laisvuoju universitetu, kuriame policija finansuoja katedrą; Prancūzijoje yra leitenantų mokyklos, kuriose suteikiamas bakalauro laipsnis, ir Komisarų mokykla Lione, kur pagal jungtinę programą su Liono trečiuoju universitetu suteikiamas magistro laipsnis; Suomijos žinybinė Policijos universitetinė kolegija turi ir bakalauro studijas, ir jungtinę magistro programą su Tamperės universitetu; Norvegijos Policijos universitetinė kolegija taip pat turi bakalauro studijas ir magistro programą, jos savininkė yra Norvegijos Teisingumo ir visuomenės saugumo ministerija, ir t. t.
14. Atsižvelgus į tai, kas išdėstyta, įvertinus esamą pareigūnų rengimo situaciją ir pirmiau nurodytas pareigūnų rengimo problemas, siūloma steigti žinybinę aukštojo mokslo įstaigą – Kolegiją, kuri būtų statutinė įstaiga, pavaldi vidaus reikalų ministrui, ir kurios savininko teises ir pareigas įgyvendintų VRM.
Įsteigus Kolegiją, siūloma prie jos prijungti pareigūnus rengiančias profesinio mokymo įstaigas, kurios ir šiuo metu yra statutinės įstaigos, bet taptų Kolegijos filialais. Kolegija vykdytų kolegines studijas, kolegijos filialai vykdytų profesinio mokymo programas ir įvadinio mokymo kursus.
Vienos vidaus tarnybos sistemos profesinio mokymo įstaigos, rengiančios visų vidaus tarnybos sistemos statutinių įstaigų pareigūnus, sukūrimas nebūtinai reiškia esančių žinybinių profesinio mokymo įstaigų fizinį sujungimą. Teisiškai jos prarastų juridinių asmenų statusą (kas savaime yra gerai, nes reiškia išlaidų valdymui, paramai, logistikai taupymą), tačiau taptų naujai įsteigtos Kolegijos filialais ir fiziškai liktų savo vietose, išsaugodamos didžiąją dalį savo personalo, susiklosčiusias tradicijas ir papročius.
Pradiniame etape Kolegijoje būtų steigiami du filialai – Policijos pareigūnų profesinio mokymo centras (LPM pagrindu) ir Pasieniečių profesinio mokymo centras (VSAT PM, kuri yra VSAT struktūrinis padalinys, pagrindu). Antrame etape būtų įsteigiami dar du Kolegijos filialai – Pataisos pareigūnų profesinio mokymo centras (KD MC pagrindu) ir Muitinės pareigūnų profesinio mokymo centras (Muitinės mokymo centro pagrindu). 
UGM, pavaldi PAGD, nejungiama prie Kolegijos, nes šiuo metu pagal kolegines programas nenumatoma rengti pareigūnų PAGD ir jam pavaldžioms įstaigoms. Jie rengiami Vilniaus Gedimino technikos universitete pagal universitetinę gaisrinės saugos studijų programą, kuri yra saugos inžinerijos studijų krypties. Kasmet tokių pareigūnų rengimo poreikis yra 15 asmenų. Baigę studijas jie eina pareigas, kurioms būtinas aukštasis universitetinis arba aukštasis koleginis išsilavinimas, todėl PAGD pareigūnų rengimo poreikis pagal kolegines programas būtų mažesnis nei 15. Tokio mažo studentų skaičiaus rengimas pagal atskirą saugos inžinerijos studijų kryptį būtų neefektyvus, todėl nuspręsta, kad pagal koleginę programą rengti PAGD pareigūnus netikslinga.
Šiuo metu universitetų studijų ir profesinio mokymo įstaigų programos vykdomos atskirai, jos tarpusavyje nesuderintos. Kiekviena profesinė mokykla veikia atskirai. Profesinio mokymo įstaigos ir universitetai faktiškai nebendradarbiauja.
Įsteigus Kolegiją, bus vykdomas Kolegijos bendradarbiavimas su universitetais – tariamasi dėl Kolegiją baigusių asmenų priėmimo į universiteto magistrantūros programas, kartu vykdomi taikomieji moksliniai tyrimai ir eksperimentinė veikla.

4 pav. Kolegijos steigimas su filialais ir bendradarbiavimas su universitetais
[image: ]

15. Įsteigus Kolegiją ir įgyvendinus numatytus veiksmus, būtų pasiekti šie teigiami rezultatai:
15.1 Kolegijoje vykdomas profesinis mokymas ir koleginės studijos užtikrins 95 proc. viso pareigūnų rengimo poreikio. 5 proc. pareigūnų reikalingas aukštasis išsilavinimas bus įgyjamas universitetuose, kaip ir šiuo metu, siunčiant asmenis studijuoti pagal vidaus tarnybos sistemai reikalingas studijų programas, bendradarbiaujant su universitetais.
15.2. Kolegijoje bus įgyvendintas pakopinis pareigūnų rengimas: bus vykdomos profesinio mokymo programos, kurios bus suderintos su koleginėmis programomis. Dėl šios priežasties profesinio mokymo metu įgiję profesinę IV lygio kvalifikaciją pareigūnai galės tęsti studijas Kolegijoje pagal kolegines programas, įskaitant jau įgytas kompetencijas. Taip bus užtikrinama profesinio mokymo ir aukštojo mokslo sinergija, integruotas profesinis mokymas ir aukštojo mokslo studijos, užtikrinant profesinio mokymo tęstinumą ir nereikalaujant tų pačių dalykų, kurių asmuo mokėsi profesinio mokymo metu, mokytis pakartotinai aukštojoje mokykloje, taip pat užtikrinant mokymosi visą gyvenimą principą ir kokybišką pareigūnų parengimą.
15.3. Statutinių įstaigų atstovai dalyvaus Kolegijos taryboje priimant sprendimus, todėl bus užtikrinama, kad pareigūnų rengimas pagal kolegines programas geriau atitiks statutinių įstaigų poreikius dėl pareigūnų kvalifikacijos ir įgūdžių.
15.4. Kolegijoje bus užtikrinamas visų vidaus tarnybos sistemos pareigūnų (vidaus reikalų, teisingumo ir finansų valdymo sričių statutinių įstaigų) rengimas valstybės lėšomis pagal reikalingas aukštojo mokslo studijų (kolegines) programas, t. y. visuomenės saugumo ir teisės krypčių programas.
15.5. Kolegijoje bus vykdomos koleginės studijų programos, orientuotas į praktinių įgūdžių suteikimą. Koleginių studijų kursantai galės mokytis realiomis darbo sąlygomis: dirbti su pareigūnų veikloje naudojamais registrais, informacinėmis sistemomis, įranga, daugiau dėmesio skirti praktiniams įgūdžiams įgyti.
15.6. Tiesioginis Kolegijos filialų, vykdančių pareigūnų rengimą pagal profesinio mokymo programas, bendradarbiavimas su statutinėmis įstaigomis užtikrins reagavimą laiku į įstaigų pareigūnų rengimo poreikius tiek dėl rengiamų pareigūnų skaičiaus, tiek dėl mokymo turinio.
15.7. Pagal poreikį pareigūnai galės būti rengiami arba tęsti studijas universitetuose.
15.8. Visų statutinių įstaigų (išskyrus PAGD) pareigūnų rengimas bus sutelktas vienoje mokymo įstaigoje. Tai užtikrins:
· efektyvesnį lėšų panaudojimą reikalingoms priemonėms ir įrangai įsigyti, perkant jas didesniais kiekais; 
· vienodas pareigūnų mokymosi sąlygas;
· efektyvesnį lėšų panaudojimą pareigūnams rengti;
· efektyvesnį pareigūnų profesinio rengimo ir koleginių studijų proceso koordinavimą

16. Pakopinis pareigūnų rengimas sudarys šias galimybes:
16.1. Asmenys, baigę profesinio mokymo programas, galės pasirinkti arba stoti į tarnybą statutinėje įstaigoje, arba tęsti studijas Kolegijoje.
16.2. Profesinio mokymo programos bus suderintos su koleginėmis programomis, todėl profesinį mokymą baigusiam ir tęsiančiam studijas kolegijoje asmeniui (taip pat ir tarnaujančiam pareigūnui) nustatyta tvarka bus įskaitomos profesinio mokymo metu įgytos kompetencijos. Dėl to asmeniui nereikės kartoti tų pačių išmoktų dalykų, sutrumpės studijos, bus taupomas laikas ir lėšos pareigūnams parengti, bus užtikrinamas mokymasis visą gyvenimą. 
16.3. Asmuo, baigęs profesinį mokymą ir tęsiantis studijas Kolegijoje, galės stoti į vidaus tarnybą statutinėje įstaigoje ir studijuoti Kolegijoje ištęstine studijų forma, t. y. gauti pareigūno darbo užmokestį, jam bus suteikiamos mokymosi atostogos sesijoms, o statutinė įstaiga turės reikiamus pareigūnus ir užpildys laisvas pareigybes.
16.4. Pareigūnai, turintys Kolegijoje įgytą profesinio bakalauro kvalifikacinį laipsnį ir siekiantys daryti karjerą, atsižvelgiant į poreikį, ministro nustatyta tvarka išduotu siuntimu galės studijuoti universitetuose ir įgyti aukštąjį universitetinį išsilavinimą.

5 pav. Pakopinio pareigūnų rengimo ir karjeros statutinėje įstaigoje schema

IV SKYRIUS
KOLEGIJOS VEIKLA IR VALDYMAS

Kolegijos veikla

17. Siekiant sistemiškai pertvarkyti statutinę tarnybą, kurioje profesinis mokymas ir aukštojo mokslo studijos būtų integruotos ir pareigūnai būtų rengiami pagal integruotas formaliojo profesinio mokymo ir koleginių studijų programas nenutraukiant tarnybos, steigiama Kolegija ir į ją integruojamos statutinių įstaigų pareigūnus rengiančios statutinės profesinio mokymo įstaigos. 
18. Kolegijos, kaip tiesioginį valstybės finansavimą turinčios biudžetinės įstaigos, statusas apibrėžiamas derinant Lietuvos Respublikos švietimo įstatymo, Lietuvos Respublikos profesinio mokymo įstatymo, Lietuvos Respublikos mokslo ir studijų įstatymo ir Lietuvos Respublikos vidaus tarnybos statuto, taip pat statutinių įstaigų veiklą reguliuojančių įstatymų nuostatas. 
19. Kolegiją nutarimu įsteigs LRV, kuri vidaus reikalų ministro teikimu patvirtins ir Kolegijos statutą. Kolegijos savininko teises ir pareigas įgyvendins VRM. Kolegijos tikslams pasiekti turėtų būti padarytos išimtys Mokslo ir studijų įstatyme ir nustatyti ypatumai Profesinio mokymo įstatyme.
20. Kolegija bus vidaus reikalų ministrui pavaldi statutinė įstaiga – valstybinė kolegija. Kolegijoje vyks kursantų ir pareigūnų profesinis mokymas, įvadinio mokymo kursai, trumposios ir koleginės studijos ir kvalifikacijos tobulinimas.
21 Kolegijoje bus vykdomos dviejų studijų krypčių koleginės studijos: visuomenės saugumo ir teisės studijų krypčių. 
22. Visuomenės saugumo ir teisės studijų krypčių pagrindu taip pat pagal poreikį bus vykdomos tarpkryptinės studijų programos, skirtos išimtinai viešojo saugumo sektoriaus personalo kompetencijoms formuoti – su teisės, vadybos, viešojo administravimo, finansų ar kitomis studijų kryptimis programos. Visuomenės saugumo studijų krypties koleginių studijų programų Lietuvos aukštosiose mokyklose praktiškai nėra. Prireikus bus vykdomos socialinio darbo studijų krypties programos. 
23. Visuomenės saugumo studijų krypties programa turės specializacijas, kurias pasirinkęs asmuo bus rengiamas tarnybai tam tikrose statutinėse įstaigose – policijos, pasienio, muitinės ar pataisos. Teisės studijų krypties programa turės policijos, pasienio, muitinės ir penitencinės veiklos specializacijas.
24. Studijų programos Kolegijoje bus organizuotos ir įgyvendinamos pagal kompetencijų kaupimo principą LKS pagrindu, pradedant viešojo saugumo sektoriaus pareigūnų rengimu pagal pirminio profesinio mokymo (LKS IV lygio) programas ir baigiant VI lygio (profesinio bakalauro) kvalifikacija. Pirminio profesinio mokymo programos bus derinamos su tęstinio profesinio mokymo ir aukštojo mokslo studijų programomis.
25. Pareigūnų formaliojo profesinio mokymo metu įgytos kompetencijos bus pripažįstamos kaip studijų programos dalis pareigūnams tęsiant studijas Kolegijoje pagal kolegines programas. Tai bus užtikrinama suderinus formaliojo profesinio mokymo ir aukštojo mokslo (koleginių) studijų programas.
26. Pasirinkus studijuoti pagal 180 kreditų turinčias koleginių studijų programas, turėtų būti įskaitomos pirminio profesinio mokymo metu įgytos kompetencijos, o LKS V lygio kompetencijos, įgytos trumpųjų aukštojo mokslo studijų metu, galėtų sudaryti iki pusės koleginių studijų programų turinčių įskaitomų studijuotų dalykų.
27. Tenkinant statutinių įstaigų žmogiškųjų išteklių (personalo) poreikius, Kolegija organizuojama LKS pagrindu, integruojant profesinio mokymo ir koleginių studijų programas, formuojančias kompetencijas, atitinkančias LKS IV–VI lygio kvalifikacijas nuo pirminio profesinio mokymo rengimo iki pirmosios pakopos aukštojo mokslo koleginių studijų.
28. Kiekvieno lygio kvalifikacijų įgijimas patvirtinamas atitinkamu diplomu (pirminio profesinio mokymo diplomu, išduodamu akredituotos pirminio profesinio mokymo įstaigos – vieno iš Kolegijos profesinio mokymo centrų (filialų) ar Kolegijos; profesinio bakalauro diplomu, išduodamu Kolegijos) ar pažymėjimu (įvadinio mokymo kursų, kvalifikacijos tobulinimo, trumpųjų studijų; išduodamu jas organizavusios Kolegijos ar profesinio mokymo centro (filialo)).
29. Kolegijos profesinio mokymo, trumpųjų ir koleginių studijų programos sudaromos pagal atitinkamų statutinių įstaigų profesinius standartus, visuomenės saugumo studijų krypties aprašo ir tarpkryptinėse programose integruojamų studijų krypčių aprašų reikalavimus, taip pat atitinkamų programų rengimo nuostatus.
30. Kolegijoje bus vykdomi taikomieji moksliniai tyrimai ir eksperimentinė veikla visuomenės saugumo ir teisės srityse, susiję taip pat ir su statutinių įstaigų veikla. Atliekami taikomieji moksliniai tyrimai bus orientuoti tiek į studijų kokybės gerinimą, tiek į statutinių įstaigų veiklos gerinimą, užtikrinant nusikalstamumo prevenciją, tobulinant naudojamas tyrimų metodologijas, didinant ikiteisminio tyrimo efektyvumą, nusikalstamų veiklų išaiškinimą. 
Taikomieji moksliniai tyrimai ir eksperimentinė veikla bus vykdoma ir kartu su kitomis aukštosiomis Lietuvos ir užsienio šalių mokyklomis.



Kolegijos valdymas

31. Kolegijai vadovaus Kolegijos direktorius. Jis gali turėti pavaduotojų. Kolegijos direktorius bus vienasmenis Kolegijos vadovas, vidaus reikalų ministro skiriamas į pareigas penkeriems metams Vidaus tarnybos statuto nustatyta atrankos tvarka. 
32. Kolegijos tikslams pasiekti bus sudaromi kolegialūs valdymo organai – Kolegijos taryba ir Kolegijos akademinė taryba. Aukščiausioji akademinės savivaldos institucija bus Kolegijos akademinė taryba.
33. Kolegijos taryba atliks funkcijas, nustatytas Kolegijos statute (pvz., nustato bendrą studijų vietų skaičių, atsižvelgdama statutinių įstaigų poreikius ir į galimybes užtikrinti studijų ir mokslo veiklos kokybę, ir kt.). 
34. Kolegijos valdyme, t. y. Kolegijos taryboje, dalyvaus VRM, FM ir TM, taip pat visų statutinių įstaigų, kurioms Kolegijoje rengiami pareigūnai, atstovai. Kolegijos taryba nustatys pagrindinius Kolegijos tikslus, pareigūnų rengimo poreikius užtikrinančias profesinio mokymo ir studijų programas, kursantų skaičių ir t. t. Statutinės įstaigos užtikrins asmenų, baigusių Kolegijos profesinio mokymo, įvadinio mokymo kursų ir koleginių studijų programas, įdarbinimą statutinėse įstaigose.
35. Kolegijos tarybos nariais bus skiriami VRM, TM ir FM, taip pat statutinių įstaigų atstovai, kiti asmenys, nustatyti Kolegijos statute. Kolegijos tarybos ir akademinės tarybos narių skyrimo tvarką ir vykdomas funkcijas nustatys Kolegijos statutas.
36. Kolegijos filialams vadovaus filialų vadovai, kurie bus atsakingi už savo filialo vykdomų profesinio mokymo ir įvadinio mokymo programų tinkamą organizavimą, derinimą ir už bendradarbiavimą su atitinkamomis statutinėmis įstaigomis, už pareigūnų kvalifikacijos tobulinimą.

V SKYRIUS
KOLEGIJOS STRUKTŪRA IR PERSONALAS

37. Kolegija vykdys veiklą LPM turimose patalpose (Mokslo g. 2, Mastaičiai, 53312 Kauno r.). Kolegija turės filialus – profesinio mokymo centrus, kurie bus steigiami ar prijungiami pagal numatytą planą. 
Pradiniame etape bus įsteigiami du filialai – Policijos profesinio mokymo centras (Mastaičiai, Kauno r.) ir Pasieniečių profesinio mokymo centras (Medininkai, Vilniaus r.). Vėliau Vilniuje bus įsteigti Muitinės pareigūnų profesinio mokymo centras ir Pataisos pareigūnų profesinio mokymo centras. Filialai vykdys pareigūnų rengimą pagal profesinio mokymo ir įvadinio mokymo kursų programas, taip pat pareigūnų kvalifikacijos tobulinimą. 
38. Steigiant Kolegiją, iš pradžių jos struktūrą sudarys Kolegijos direktorius, Kolegijos direktoriaus pavaduotojas, administravimo padalinys (teisės ir personalo vyr. specialistas ir finansininkas), Visuomenės saugumo katedra, Teisės katedra, Studijų skyrius ir Profesinio mokymo skyrius (6 pav.). Vėliau pagal poreikį bus steigiami ir kiti Kolegijos padaliniai.



6 pav. Kolegijos struktūra 2020–2021 m.

39. Kolegijos veiklai vykdyti, profesinio mokymo ir studijų programoms įgyvendinti bus pasitelkiamas ne tik turimas statutinių profesinio mokymo įstaigų pedagoginis personalas, bet bus kviečiami ir įdarbinami kitų aukštųjų mokyklų dėstytojai, turintys patirties vykdant aukštojo mokslo studijų programas, taikomuosius mokslinius tyrimus ir eksperimentinę veiklą, taip pat atitinkamos patirties ir išsilavinimo pareigūnai.
Įsteigus Kolegiją, bus suformuotas pradinis personalas, kuris padės užtikrinti Kolegijos veiklos pradžią ir pasirengimą vykdyti profesinį mokymą ir kolegines studijas: profesinio mokymo programų licencijų Kolegijai gavimą, leidimą Kolegijai vykdyti studijas ir su studijomis susijusią veiklą, koleginių programų parengimą ir suderinimą ir pan. Pradžioje planuojama suformuoti 12 darbuotojų personalą. Vėliau pagal poreikį bus steigiami kiti Kolegijos padaliniai ir įdarbinami darbuotojai. 
Kolegijos personalą, atsižvelgus į vykdomas funkcijas, sudarys statutiniai valstybės tarnautojai (pareigūnai), karjeros valstybės tarnautojai ir darbuotojai, dirbantys pagal darbo sutartis. Kolegijos pedagoginis personalas bus formuojamas atsižvelgiant į teisės aktuose nustatytus reikalavimus.
40. Pirminis ir bazinis Kolegijos personalas bus formuojamas įdarbinant šiuo metu pareigūnus rengiančiose profesinio mokymo įstaigose ir padaliniuose dirbančius dėstytojus, taip pat kviečiami ir įdarbinami kitų aukštųjų mokyklų dėstytojai. Kolegijos personalas bus telkiamas ir išsamiau aprašytas rengiant Kolegijos paraišką leidimui vykdyti studijas ir su studijomis susijusią veiklą gauti.
Šiuo metu pareigūnus rengiančiose profesinio mokymo įstaigose yra įsteigtos 298 pareigybės:
LPM – 155;
VSAT PM – 68;
KD MC – 51;
Muitinės mokymo centre – 24 pareigybės.

Vl SKYRIUS
KOLEGIJOS PROFESINIO MOKYMO IR STUDIJŲ PROGRAMOS 

41. Atsižvelgus į statutinių įstaigų nurodytą pareigūnų rengimo poreikį, Kolegijoje numatomos vykdyti koleginės ir profesinio mokymo programos (7 pav.).
2020 m. liepos mėn. įsteigus Kolegiją, nuo 2021 m. sausio 1 d. numatoma Kolegijoje įsteigti du filialus – policijos ir pasienio pareigūnams rengti pagal profesinio mokymo programas.
Iki 2021 m. liepos mėn. numatoma įsteigti muitinės ir pataisos pareigūnų profesinio mokymo centrus (filialus) ir nuo 2021 m. rugsėjo 1 d. pagal profesinio mokymo programas pradėti rengti muitinės ir pataisos pareigūnus.
Nuo 2021 m. rugsėjo 1 d. Kolegijoje pagal kolegines programas numatoma pradėti rengti policijos ir pasienio pareigūnus ir pagal profesinio mokymo programas rengti policijos, pasienio, VST, muitinės ir pataisos pareigūnus.
Nuo 2022 m. rugsėjo 1 d. Kolegijoje pagal profesinio mokymo programas numatoma rengti policijos, pasienio, muitinės, pataisos ir VST pareigūnus, ir pagal kolegines programas – policijos, pasienio, muitinės ir pataisos pareigūnus.

7 pav. 2021–2023 m. numatomos vykdyti programos ir preliminarus I kurso kursantų skaičius
	Koleginės programos (I kursas)
	Kursantų sk. 2021-09-01
	Kursantų sk. 2022-09-01
	Kursantų sk. 2023-09-01

	Viešasis saugumas (policijos veiklos specializ.)
	70
	70
	100

	Teisė (policijos veiklos specializacija)
	30
	30
	50

	Viešasis saugumas (valstybės sienos apsaugos specializacija)
	15
	15
	
40

	Teisė (valstybės sienos apsaugos specializacija)
	
	
	

	Viešasis saugumas (muitinės veiklos specializ.)
	–
	10
	
10

	Teisė (muitinės veiklos specializacija)
	
	
	

	Teisė (penitencinės veiklos specializacija)
	–
	40
	40

	Iš viso:
	115
	165
	240

	
	
	
	

	Profesinio mokymo programos
	Kursantų sk. 2021-09-01
	Kursantų sk. 2022-09-01
	Kursantų sk. 2023-09-01

	Policininko modulinė programa
	125
	125
	75

	Pasieniečio modulinė programa
	100
	100
	75

	Viešojo saugumo gynėjo modulinė programa
	50
	80
	80

	Pataisos pareigūno modulinė programa
	50
	50
	50

	Muitininko modulinė programa
	60
	60
	60

	Iš viso:
	385
	415
	340

	Iš viso koleginių ir profesinio mokymo programų kursantų:
	500
	580
	580



42. Pagal statutinių įstaigų pareigūnų poreikio prognozes numatomas Kolegijos kursantų skaičiaus didėjimas (pagal koleginių studijų programas). 8 pav. pateikiamas prognozuojamas koleginių studijų kursantų skaičiaus didėjimas (pagal studijų programas), atsižvelgus į tai, kad nuo 2022 m. rugsėjo 1 d. Kolegijoje bus įgyvendinamos bent dvi papildomos studijų programos ir bus ne tik I kurso, bet ir II kurso kursantai, o nuo 2023 m. rugsėjo 1 d. – ir III kurso kursantai. 
9 pav. pateikiamas prognozuojamas koleginių studijų ir profesinio mokymo programų kursantų skaičiaus didėjimas. Čia neįskaičiuoti pareigūnai, kurie Kolegijoje tobulins kvalifikaciją, ir asmenys, besimokantys pagal įvadinio mokymo kursų programas. 
Taip pat atkreiptinas dėmesys, kad palaipsniui vis daugiau policijos pareigūnų bus rengiami pagal kolegines programas, didesnė dalis pasieniečių ir muitinės pareigūnų taip pat bus rengiami pagal kolegines programas, todėl po kelerių metų Kolegijoje kursantų daugumą sudarys koleginių studijų studentai (kursantai), o besimokančiųjų pagal profesinio mokymo programas bus mažiau. 
Nuo 2021-09-01 koleginių programų kursantai sudarys 23 proc. visų kursantų skaičiaus, nuo 2022-09-01 koleginių studijų kursantai jau sudarys 40 proc. visų kursantų skaičiaus, o nuo 
2023-09-01 koleginių studijų kursantai jau sudarys 60 proc. visų kursantų skaičiaus (10 pav.). Palaipsniui koleginių studijų kursantų skaičiaus dalis didės, kol pasieks ne mažiau kaip 74 proc. Be to, įgyvendinant pakopinį pareigūnų rengimą, dalis tarnaujančių pareigūnų tęs kolegines studijas ištęstine studijų forma, todėl koleginių studijų kursantų skaičius bus dar didesnis.

8 pav. Prognozuojamas koleginių studijų kursantų skaičius 2021–2024 m.


9 pav. Prognozuojamas koleginių studijų ir profesinio mokymo kursantų skaičius 2021–2024 m.

10 pav. Prognozuojamas koleginių studijų ir profesinio mokymo kursantų skaičiaus santykis

VII SKYRIUS
KURSANTAI

43. Kursantas yra statutinės profesinio mokymo įstaigos ar statutinės kolegijos mokinys, kuris mokosi pagal pirminio profesinio mokymo programą, asmuo, kuris mokosi pagal įvadinio mokymo kursų programą, taip pat statutinės kolegijos studentas, kuris studijuoja pagal koleginių studijų programą nuolatine studijų forma.
Mokytis pagal pirminę IV lygio kvalifikaciją suteikiančias profesinio mokymo programas į Kolegiją būtų priimami tik statutinių įstaigų siunčiami kandidatai atviro konkurso būdu. Studijuoti pagal programas, suteikiančias V–VI lygio kvalifikacijas, būtų priimami statutinių įstaigų siunčiami kandidatai (abiturientai) atviro konkurso būdu, taip pat būtų vykdoma vidinė pareigūnų atranka pačiose statutinėse įstaigose ir atrinkti pareigūnai siunčiami mokytis. Stojančiųjų kiekį kiekvienais metais nustatytų atitinkamai finansų, teisingumo ir vidaus reikalų ministrai centrinių statutinių įstaigų vadovų teikimu.
44. Kolegijos ir statutinių profesinio mokymo įstaigų kursantams bus taikomos šios socialinės garantijos:
· kursantams iš centrinei statutinei įstaigai ar VRM skirtų valstybės biudžeto asignavimų bus mokamos LRV nustatyto dydžio stipendijos;
· kursantams taip pat gali būti teikiama LRV nustatyto dydžio parama;
· kursantai profesinio mokymo ir koleginių studijų metu valstybės lėšomis bus aprūpinami kursantų uniforma;
· kursantams suteikiama gyvenamoji patalpa (bendrabučiuose);
· kursantai bus aprūpinami maistu arba jiems bus mokama LRV nustatyto dydžio maitinimosi išlaidų piniginė kompensacija (nauja socialinė garantija);
· kursantams bus atlyginamos kelionių išlaidos (nauja socialinė garantija);
· kursantams bus taikomos ir kitos įstatymuose nustatytos socialinės garantijos.
45. Įgiję tam tikrų įgūdžių, Kolegijos kursantai prireikus bus pasitelkiami statutinių įstaigų veiklą reglamentuojančiuose įstatymuose nustatytoms funkcijoms atlikti.
46. Kursantų skaičius Kolegijoje priklausys nuo statutinių įstaigų poreikių ir Kolegijoje vykdomų mokymo programų (7, 8, 9 ir 10 pav.).
Prognozuojama, kad (9 ir 10 pav.):
· nuo 2021-09-01 Kolegijoje pagal profesinio mokymo programas mokysis 385 kursantai (bus rengiami policijos, pasienio, VST, muitinės ir pataisos pareigūnai) ir pagal kolegines programas – 115 kursantų, iš viso – 500 kursantų;
· nuo 2022-09-01 Kolegijoje pagal profesinio mokymo programas mokysis 415 kursantų, pagal kolegines programas – 280 kursantų (165 – I kurso ir 115 – II kurso), iš viso – 695;
· nuo 2023-09-01 Kolegijoje pagal profesinio mokymo programas mokysis 340 kursantų, pagal kolegines programas – 520 kursantų (240 – I kurso, 165 – II kurso, 115 – III kurso), iš viso – 860 kursantų.
Į šitą kursantų skaičių neįskaičiuoti kursantai, kurie mokosi įvadinio mokymo kursuose arba ištęstine studijų forma, todėl faktinis kursantų skaičius gali būti didesnis.
Kursantų skaičius gali būti ir mažesnis, jei sumažėtų statutinių įstaigų poreikis.
Taip pat dalis koleginių studijų kursantų nuo II kurso gali stoti į tarnybą ir pradėti studijuoti ištęstine studijų forma. Tokiu atveju vienu metu nuolatine studijų forma besimokančių kursantų skaičius bus atitinkamai mažesnis.
Atsižvelgus į struktūrines įstaigų pertvarkas ir statutinių įstaigų personalo kaitos ir migracijos tarp statutinių įstaigų tendencijas, matoma, kad, mažinant pareigūnų skaičių, paslaugų mastą bus galima išlaikyti tik padidinus individualias pareigūnų kompetencijas, mažinant specializaciją ir plečiant pareigūnų universalias profesines kompetencijas. Statutinių įstaigų skaičiavimai rodo, kad metinis personalo poreikis išliks nepakitęs – iki 800 (ar 1 000) pareigūnų per metus. Todėl pagrįstai prognozuojama, kad pagal visas formalias profesinio mokymo ir studijų programas (nuolatinės ir ištęstinės formos) studijuotų iki 600 ar daugiau studentų (kursantų). Neformaliame mokyme nuolat dalyvautų iki 500 klausytojų.

VIII SKYRIUS
LĖŠŲ POREIKIS IR KOLEGIJOS VEIKLOS FINANSAVIMAS. INFRASTRUKTŪRA

47. Kolegijos veiklos finansavimas yra vienas iš svarbiausių klausimų, kuris turi būti sprendžiamas steigiant Kolegiją ir pradedant jos veiklą – profesinį mokymą ir kolegines studijas, kvalifikacijos tobulinimą.
Kolegijos veiklai reikalingą biudžetą numatoma suformuoti iš šių šaltinių:

47.1. Profesinio mokymo įstaigų biudžeto lėšų ir Kolegijai bei filialams perduoto turto. LPM 2020 m. biudžetas – 3 221,0 tūkst. eurų, VSAT PM – 1 712,0 tūkst. eurų (11 pav.). Reorganizuojant pareigūnus rengiančias profesinio mokymo įstaigas prijungimo prie Kolegijos būdu, nuo 2021 m. sausio 1 d. Kolegijai bus perduodamos (perskirstomos) ir šioms profesinio mokymo įstaigoms išlaikyti skiriamos lėšos.

47.2. Perskirstytų ŠMSM aukštojo mokslo studijoms skiriamų lėšų Kolegijai, atsižvelgus į numatomas vykdyti kolegines studijas, jų kryptis ir kursantų skaičių:
· 2021 m. reikėtų perskirstyti 115 studijų vietų finansavimą (322 tūkst. eurų);
· 2022 m. reikėtų papildomai perskirstyti 165 studijų vietų finansavimą (415 tūkst. eurų).

47.3. Lėšų poreikis Kolegijos veiklai pradėti nuo 2020 m. liepos 1 d. (12 pareigybių išlaikyti ir darbo vietoms įrengti) ir veiklos tęstinumui užtikrinti 2021 m. bus padengtas perskirstant lėšas iš VRM pavaldžių statutinių įstaigų (12 pav.).

47.4. Įvertinus numatomą lėšų perskirstymą 2021 m. (iš VRM pavaldžių statutinių įstaigų ir iš valstybės biudžeto aukštojo mokslo studijoms skiriamų lėšų), papildomų valstybės biudžeto lėšų poreikis 2021 m. sudaro 473 tūkst. eurų, iš jų:
· leidimui Kolegijai vykdyti studijas ir su studijomis susijusią veiklą, studijų programoms rengti, profesinio mokymo įstaigų prijungimui koordinuoti (papildomoms 5 pareigybėms išlaikyti) – 191 tūkst. eurų (iš jų: darbo užmokesčiui – 153 tūkst. eurų, socialinio draudimo įmokoms – 2,3 tūkst. eurų, darbo vietoms įrengti – 13 tūkst. eurų, darbo vietoms išlaikyti – 22,7 tūkst. eurų);
· kursantų stipendijoms – 102 tūkst. eurų – 115 koleginių studijų ir 60 profesinio mokymo (muitinės) kursantų 4 mėn. (175 kursantai x 144,3 euro x 4 mėn.);
· kursantų uniformoms – 180 tūkst. eurų – 115 koleginių studijų kursantų (po 1200 eurų) ir 60 profesinio mokymo (muitinės) kursantų (po 700 eurų).

47.5. 2022 m. lėšų poreikis analogiškoms išlaidoms sudaro 799 tūkst. eurų, iš jų:
· 5 darbuotojų darbo užmokesčiui ir darbo vietoms išlaikyti – 178 tūkst. eurų (iš jų: darbo užmokesčiui – 153 tūkst. eurų, socialinio draudimo įmokoms – 2,3 tūkst. eurų, darbo vietoms išlaikyti – 22,7 tūkst. eurų);
· kursantų stipendijoms – 381 tūkst. eurų – 115 I–II kurso kursantų 12 mėn., 165 I kurso kursantų 4 mėn., 60 profesinio mokymo (muitinės) kursantų 10 mėn. (po 144,3 euro);  
· kursantų uniformoms – 240 tūkst. eurų – 165 I kurso kursantai (po 1200 eurų) ir 60 profesinio mokymo (muitinės) kursantų (po 700 eurų).

47.6. 2023 m. lėšų poreikis analogiškoms išlaidoms sudaro 1 085 tūkst. eurų, iš jų:
· 5 darbuotojų darbo užmokesčiui ir darbo vietoms išlaikyti – 178 tūkst. eurų (iš jų: darbo užmokesčiui – 153 tūkst. eurų, socialinio draudimo įmokoms – 2,3 tūkst. eurų,  darbo vietoms išlaikyti – 22,7 tūkst. eurų);
· kursantų stipendijoms – 667 tūkst. eurų – 115 II–III kurso kursantų 12 mėn., 
165 I–II kurso kursantai 12 mėn., 165 I kurso kursantų 4 mėn., 60 profesinio mokymo (muitinės) kursantų 10 mėn. (po 144,3 euro);  
· kursantų uniformoms – 240 tūkst. eurų – 165 I kurso kursantai (po 1 tūkst. 200 eurų) ir 60 profesinio mokymo (muitinės) kursantų (po 700 eurų).

[bookmark: _GoBack]2021 m. metais lėšų poreikis 115 koleginių studijų ir 60 profesinio mokymo (muitinės) kursantų stipendijoms skaičiuojamos tik nuo mokslo metų pradžios, t. y. nuo 2021 m. rugsėjo iki gruodžio mėn., dėl to poreikis mažesnis. 2022 m. lėšų poreikis didėja, nes skaičiuojami visi metai ir poreikis skaičiuojamas jau ne tik profesinio mokymo programų ir I kurso, bet ir II kurso kursantams, o 2023 m. – ne tik profesinio mokymo programų, I ir II kurso, bet ir III kurso kursantams.
Atsižvelgus į 2021 m. papildomas išlaidas, analogiškoms išlaidoms 2022 m. iš viso reikės 799 tūkst. eurų, tačiau, 2021 m. skyrus reikiamas lėšas, papildomų lėšų poreikis 2022 m. bus tik 326 tūkst. eurų.
Lėšų poreikis analogiškoms išlaidoms 2023 m. iš viso sudaro 1 085 tūkst. eurų, tačiau, 2021 ir 2022 m. skyrus reikiamas lėšas, papildomų lėšų poreikis 2023 m. bus tik 286 tūkst. eurų.

48. Profesinio mokymo įstaigų biudžeto lėšų ir turto perdavimas Kolegijai ir filialams. Kolegijos veiklai vykdyti bus konsoliduoti pareigūnus rengiančių profesinio mokymo įstaigų ištekliai – turimos mokyklų patalpos, infrastruktūra, žmogiškieji ir finansiniai ištekliai. Pirmame etape numatoma steigti Policijos profesinio mokymo centrą ir Pasieniečių profesinio mokymo centrą, todėl nuo 2021 m. sausio 1 d. bus konsoliduotos LPM ir VSAT PM lėšos, materialiniai ir žmogiškieji ištekliai, infrastruktūra (11 pav.).
Nuo 2021 m. liepos 1 d. prie Kolegijos bus prijungtas Muitinės mokymo centras ir KD MC, reorganizavus šias įstaigas prijungimo prie Kolegijos būdu (įsteigiant filialus), todėl 2021 m. šių mokymo įstaigų lėšos bus perskirstytos Kolegijos veiklai, perduotas šių mokymo įstaigų turtas.



11 pav. LPM ir VSAT PM ištekliai
	Mokyklos ištekliai ir vykdomos veiklos
	LPM
	VSAT PM

	2020 m. biudžetas, tūkst. Eur
	3 221,0
	1 712,0

	2020 m. lėšos patalpoms išlaikyti, tūkst. Eur
	243,9
	165,5

	2020 m. lėšos kursantų stipendijoms, tūkst. Eur
	229,0
	106,6

	2020 m. lėšos kursantams aprūpinti, tūkst. Eur
	226,7
	8

	Kursantų skaičius 2019 m.:
	
	

	· pagal Policininko / Pasieniečio programą
	102
	70

	· pagal įvadinio mokymo kursų programą
	63
	17

	Mokyklos patalpų plotas, kv. m
	26 652,74
	15 025,0

	Vienu metu gali mokytis asmenų
	353
	282 (+300 amfit. s.)

	Mokymosi auditorijų skaičius 
	14
	14

	Bendrabučio vietų skaičius
	296
	304

	2019 m. kvalifikacijos tobulinimo kursuose dalyvavo asmenų, iš jų:
	3 312
	3 649

	· pareigūnai
	3 079
	3 305

	· valstybės tarnautojai
	116
	97

	· darbuotojai
	117
	18

	· iš kitų VRM įstaigų
	-
	229

	Užimtos pareigybės
	143
	63



Antrame etape numatoma steigti Kolegijos Pataisos pareigūnų profesinio rengimo centrą ir Muitinės pareigūnų profesinio mokymo centrą. Tuomet atitinkamai bus prie Kolegijos prijungtos šiuos pareigūnus rengiančios profesinės mokyklos.

49. Aukštojo mokslo studijoms skiriamų lėšų perskirstymas iš ŠMSM Kolegijai. Atkreiptinas dėmesys, kad pareigūnus rengiančių profesinio mokymo įstaigų lėšų Kolegijos veiklai finansuoti neužteks, nes Kolegijoje bus vykdomos ne tik profesinio mokymo programos, kurios profesinės mokyklose vykdomos šiuo metu, bet papildomai ir koleginės programos, kurioms įgyvendinti lėšos taip pat turi būti numatytos. Atsižvelgiant į anksčiau vidaus tarnybos sistemos pareigūnams rengti pagal aukštojo mokslo studijų programas tikslinio finansavimo būdu skirtas lėšas, reikės perskirstyti valstybės biudžeto asignavimus ir iš ŠMSM valdomų asignavimų aukštojo mokslo studijoms finansuoti perduoti Kolegijai 2021 m. apie 115 studijų vietų, o 2022 m. – papildomai apie 165 studijų vietų finansavimo lėšas. Pažymėtina, kad iki 2017 m. lėšos vidaus tarnybos sistemos pareigūnams rengti pagal statutinių įstaigų poreikį buvo skiriamos tiksliniu būdu skiriant lėšas studijų vietoms Mykolo Romerio universitete. Panaikinus tikslinį studijų finansavimą, pareigūnams rengti Mykolo Romerio universitete skirtos tikslinio studijų finansavimo lėšos buvo skirtos atitinkamos studijų krypties (daugiausia teisės krypties) studijoms finansuoti, į kurias jau galėjo pretenduoti bet kuris stojantysis.

50. Lėšų perskirstymas iš statutinių įstaigų (2020 ir 2021 m.) Kolegijos veiklai pradėti ir veiklos tęstinumui užtikrinti. 
Lėšų poreikis Kolegijos veiklos pradžioje (12 pav.) apskaičiuotas išlaikyti 12 pareigybių. 2020 m. – 6 mėn., t. y. jei Kolegija pradėtų veiklą 2020 m. liepos 1 d., ir 2021 m. – 12 mėn.

12 pav. Lėšų poreikis Kolegijos veiklos pradžioje 2020–2021 m.
[image: ]

51. Statutinių profesinio mokymo įstaigų ir pareigūnus rengiančių įstaigų turima infrastruktūra bus naudojama nustatyto lygmens studijoms ir profesinio mokymo programoms įgyvendinti, ją vystant, modernizuojant. 
Papildomai reikia patalpų ir atitinkamos įrangos Kolegijos centrinei būstinei, koleginių studijų kursantams apgyvendinti ir jų studijoms užtikrinti. 
Siekiant gerinti mokymo LPM sąlygas bei turimas patalpas ir teritoriją optimaliai pritaikyti kokybiškam ir inovatyviam mokymui, apskaičiuotas 6 840 tūkst. eurų poreikis LPM patalpoms remontuoti ir teritorijai tvarkyti. Tačiau šios lėšos bus skiriamos ne iš karto įsteigus Kolegiją, bet dalimis per keletą metų, atsižvelgus į finansines galimybes.
VSAT PM nenurodė papildomo lėšų poreikio. Jis gali paaiškėti jau pradėjus veikti Kolegijai, tai bus sprendžiama priimant atitinkamus sprendimus dėl papildomo finansavimo skyrimo.

IX SKYRIUS
KOLEGIJOS STEIGIMO IR PASIRENGIMO VEIKLAI VYKDYTI ŽINGSNIAI

52. Siekiant nustatyti, nuo kada Kolegijos filialuose galima pradėti vykdyti profesinio mokymo programas policijos ir pasienio pareigūnams rengti ir vykdyti kolegines studijas, buvo įvertinti būtini atlikti veiksmai, jiems atlikti reikalingi ir teisės aktuose nustatyti terminai.
Statutinę kolegiją planuojama steigti ir jos veiklą pradėti LPM patalpose (Mastaičiuose, Kauno r.), o LPM taptų statutinės kolegijos filialu, kuriame vykdomas būsimų policijos pareigūnų rengimas pagal profesinio mokymo ir įvadinio mokymo kursų programas.
Tam, kad nuo 2020 m. rugsėjo 1 d. būtų galima vykyti profesinį mokymą pagal policininko profesinio mokymo programą Kolegijos filiale, turi būti priimti ir įsigalioti Vidaus tarnybos statuto, Profesinio mokymo įstatymo ir Mokslo ir studijų įstatymo pakeitimai, įsteigta Kolegija, vykdomas LPM reorganizavimas prijungimo prie Kolegijos būdu įsteigiant Kolegijos filialą, gauta licencija Kolegijai vykdyti profesinio mokymo programą (sprendimas priimamas per 20 darbo dienų nuo visų reikiamų dokumentų pateikimo), skelbiamas kursantų priėmimas, vykdoma pretendentų atranka ir pradedamas profesinis mokymas. Tuo pačiu metu būtų steigiamas ir Kolegijos filialas pasienio pareigūnams rengti pagal profesinio mokymo programą, Kolegija turėtų gauti licenciją šiai formaliojo profesinio mokymo programai vykdyti.
Vadovaujantis Švietimo įstatymo 44 straipsnio 6 dalimi, profesinio mokymo įstaigos reorganizavimas turi būti pradedamas ne vėliau kaip 4 mėnesiai iki jo pabaigos ir turi būti baigtas iki einamųjų metų rugpjūčio 31 d., t. y. LPM reorganizavimas turi būti pradedamas ne vėliau kaip 2020 m. balandžio 29 d. Atsižvelgus į tai, kad LPM yra biudžetinė įstaiga, jos reorganizavimo pabaiga turėtų būti 2020 m. liepos 1 d., o LPM darbuotojai apie tai turi būti įspėti prieš 2 arba 4 mėnesius (priklausomai nuo darbuotojo statuso) – iki 2020 m. gegužės 1 d. arba iki kovo 1 d. Atsižvelgus į LPM reorganizavimo pradžios datą, Kolegija turi būti įsteigta iki 2020 m. balandžio 22 d., o jai įsteigti būtinas teisinis pagrindas – Vidaus tarnybos statuto ir Mokslo ir studijų įstatymo pakeitimai – turi įsigalioti iki 2020 m. balandžio 15 d.
Įvertinus pirmiau nurodytus veiksmus ir teisės aktuose nustatytą ir (ar) jiems atlikti reikalingą laiką, siūloma, kad profesinio mokymo programos policijos ir pasienio pareigūnams rengti Kolegijoje būtų vykdomos nuo 2021 m. sausio 1 d.
Norint Kolegijoje vykdyti kolegines studijas, Kolegija turi gauti leidimą vykdyti studijas ir su studijomis susijusią veiklą, turi būti parengtos ir suderintos koleginės programos, skelbiamas kursantų (studentų) priėmimas ir vykdoma atranka. Įvertinus šioms procedūroms atlikti reikalingą laiką, siūloma, kad koleginės studijos Kolegijoje būtų pradedamos vykdyti nuo 2021 m. rugsėjo 1 d.

53. Numatyti tokie Kolegijos steigimo ir pasirengimo veiklai žingsniai (etapai) (13 pav.):
1) įstatyminių prielaidų sukūrimas;
2) steigiama Kolegija; 
3) steigiami policijos ir pasienio filialai;
4) gaunamas leidimas Kolegijai vykdyti studijas ir su studijomis susijusią veiklą;
5) priėmimas į Kolegiją;
6) studijų pradžia;
7) muitinės ir pataisos filialų įsteigimas;
8) muitinės ir pataisos pareigūnų studijos.



13 pav. Kolegijos steigimo ir pasirengimo veiklai žingsniai

	Įstatyminių prielaidų sukūrimas
Iki 2020-07-01
	Kolegijos įsteigimas
2020-07
	Policijos ir pasienio filialų įsteigimas
Iki 2021-01-01
	Leidimas Kolegijai vykdyti studijas
Iki 2021-03-31



	Priėmimas į Kolegiją Nuo 2021-05-01
	Studijų pradžia 
2021-09-01
	Muitinės ir pataisos filialų įsteigimas
Iki 2021-09-01
	Muitinės ir pataisos pareigūnų studijos
2022-09-01



54. Toliau pateikiami darbai, kurie bus atliekami kiekvieno etapo metu:
54.1. Įstatyminių prielaidų sukūrimas (iki 2020-07-01).
· Parengiami Vidaus tarnybos statuto, Mokslo ir studijų įstatymo, Profesinio mokymo įstatymo pakeitimo projektai, sudarantys teisinį pagrindą įsteigti Kolegiją – statutinę įstaigą, ir pateikiami LRV ir Seimui priimti. Taip pat parengiami Policijos įstatymo ir Valstybės sienos ir jos apsaugos įstatymo ir kitų susijusių įstatymų pakeitimo įstatymų projektai. Vidaus tarnybos statuto, Mokslo ir studijų įstatymo ir Profesinio mokymo įstatymo pakeitimų įsigaliojimas numatomas 2020 m. liepos 1 d. Policijos įstatymo ir Valstybės sienos ir jos apsaugos įstatymo pakeitimų įsigaliojimas numatomas 2021 m. sausio 1 d.
· Priėmus įstatymus, parengti įstatymų įgyvendinamuosius teisės aktus, LRV nutarimą, kuriuo įsteigiama valstybinė aukštoji mokykla (Kolegija), kurios teisinė forma – biudžetinė įstaiga, Kolegijos statutą ir kt.
· Parengti sprendimų projektus dėl profesinio mokymo įstaigų lėšų ir turto perdavimo Kolegijai, LPM prijungimo prie Kolegijos.
· Įvertinti lėšų ir materialinių išteklių poreikį Kolegijos steigimui ir veiklai pradėti vykdyti ir parengti pasiūlymus (sprendimų projektus) (iki 2020-06-14):
· Įvertinti VRM statutinių profesinio mokymo įstaigų turimus materialinius išteklius, kurie gali būti naudojami Kolegijos veiklai (nekilnojamąjį turtą, įrangą ir kt.) ir parengti sprendimų projektus dėl LPM ir VSAT PM materialinių išteklių (nekilnojamojo turto ir kt.) perdavimo (panaudojimo) kolegijos veiklai pradėti vykdyti;
·  Įvertinti VRM statutinių įstaigų lėšas, kurias galima perskirstyti Kolegijos veiklai pradėti vykdyti ir parengti pasiūlymus (sprendimų projektus) dėl 2020 m. valstybės biudžeto asignavimų perskirstymo.
· Įvertinti lėšų ir materialinių išteklių poreikį Kolegijos veiklai vykdyti ir plėtrai nuo 2021 m. ir parengti pasiūlymus (sprendimų projektus) (iki 2020-09-01):
· Įvertinti visų pareigūnus rengiančių profesinio mokymo įstaigų turimus materialinius išteklius, kurie gali būti naudojami Kolegijos veiklai (nekilnojamąjį turtą, įrangą ir kt.), ir parengti sprendimų projektus dėl jų perdavimo (panaudojimo) Kolegijos veiklai vystyti;
·  Įvertinti statutinių įstaigų lėšas, kurias nuo 2021 m. galima perskirstyti Kolegijos veiklai vykdyti, taip pat nurodyti papildomų lėšų poreikį 2021 m.
· Iki 2020-07-01 priimti Vidaus tarnybos statuto, Mokslo ir studijų įstatymo, Profesinio mokymo įstatymo įgyvendinamuosius teisės aktus.
· Iki 2020-12-31 priimti Policijos įstatymo ir Valstybės sienos ir jos apsaugos įstatymo įgyvendinamuosius teisės aktus.

54.2. Steigiama Kolegija su policijos ir pasieniečių rengimo filialais (iki 2021-01-01). 
· 2020-07-01 įsigaliojus įstatymų pakeitimams, priimti LRV nutarimą, kuriuo įsteigiama valstybinė aukštoji mokykla (Kolegija) ir patvirtinamas Kolegijos statutas.
· 2020 m. liepos mėn. įsteigti žinybinę Kolegiją ir užregistruoti ją JAR.
· Patvirtinti Kolegijos struktūrą.
· Paskirti Kolegijos direktorių.
· Iki 2020-10-01 įdarbinti Kolegijos pedagoginį ir administracinį personalą.

54.3. Policijos ir pasienio filialų įsteigimas
· Patvirtinti LRV nutarimu LPM reorganizavimo prijungimo prie Kolegijos būdu sprendimą (įsteigiant filialą) ir paskelbti jį, pradėti reorganizuoti LPM įsteigiant Kolegijos filialą.
· Patvirtinti Kolegijos struktūrinių pertvarkymų planą, pagal kurį įsteigiamas Kolegijos filialas pasienio pareigūnams rengti, ir pradėti vykdyti filialo steigimą.
· Prijungti VSAT PM prie Kolegijos, įsteigiant Kolegijos filialą ir priimant į ją VSAT PM darbuotojus.
· Iki 2020-12-31 gauti Policininko modulinės profesinio mokymo programos licenciją Kolegijai.
· Iki 2020-12-31 gauti Pasieniečio modulinės profesinio mokymo programos licenciją Kolegijai.
· Įsteigti Kolegijos policijos pareigūnų rengimo filialą, įregistruoti jį Registrų centre, įdarbinti LPM darbuotojus, perduoti LPM lėšas ir turtą.
· Įsteigti Kolegijos pasienio pareigūnų rengimo filialą, įregistruoti jį Registrų centre, įdarbinti VSAT PM darbuotojus, perduoti VSAT PM lėšas ir turtą.
· Pradėti rengti policijos ir pasienio pareigūnų rengimo koleginių studijų programas.
· Rengti dokumentus Kolegijai gauti leidimą vykdyti studijas ir su studijomis susijusią veiklą.
· Priimti sprendimus dėl finansavimo lėšų Kolegijai perskirstymo.
· Parengti patalpas Kolegijos veiklai.
· 2021-01-01 Kolegijos filialuose pradedamos vykdyti policininko ir pasieniečio modulinės profesinio mokymo programos (kursantams tęsiamas profesinis mokymas pagal šias programas, prasidėjęs 2020-09-01).

54.4. Leidimas Kolegijai vykdyti studijas (iki 2021-03-31).
· Parengti ir pateikti paraišką gauti Kolegijai leidimą vykdyti studijas ir su studijomis susijusią veiklą (gauti VSD išvadą; gauti SKVC išvadą; parengti ketinamų vykdyti studijų programų aprašus, ketinamų vykdyti taikomųjų mokslinių tyrimų ir eksperimentinės plėtros aprašymą).
· Rengti ir derinti policijos ir pasienio pareigūnų rengimo koleginių studijų programas.
· Gauti leidimą Kolegijai vykdyti aukštojo mokslo studijas ir su studijomis susijusią veiklą.
· Parengti koleginių studijų programas policijos ir pasienio pareigūnams rengti ir pateikti derinti SKVC.
· Gauti SKVC pritarimą dėl koleginių studijų programų.


54.5. Priėmimas į Kolegiją (nuo 2021-05-01).
· Skelbti kursantų priėmimą studijuoti pagal kolegines ir mokytis pagal profesinio mokymo programas.
· Vykdyti su kursantų atranka ir su priėmimu į Kolegiją susijusius veiksmus.
· Pasirengti pradėti Kolegijoje vykdyti kolegines studijas ir su studijomis susijusią veiklą.

54.6. Studijų pradžia (2021-09-01).
· Kolegija pradeda vykdyti koleginių studijų ir formaliojo profesinio mokymo programas, įvadinio mokymo kursų programas.
· Kolegija rengia policijos, pasienio, VST pareigūnus pagal profesinio mokymo programas ir policijos ir pasienio pareigūnus pagal kolegines programas, suderintas su atitinkamomis profesinio mokymo programomis; vykdo pareigūnų kvalifikacijos tobulinimą.
· Pagal poreikį Kolegijos filialuose (profesinio mokymo centruose) vykdomos įvadinio mokymo kursų programos, pareigūnų kvalifikacijos tobulinimo programos).
· Pareigūnų, statutinių įstaigų valstybės tarnautojų ir darbuotojų kvalifikacijos tobulinimas pagal poreikį taip pat vykdomas ir statutinių įstaigų mokymo centruose.

54.7. Muitinės ir pataisos filialų įsteigimas (iki 2021-07-01).
· Parengti KD MC reorganizavimo prijungimo prie Kolegijos būdu planą, jį patvirtinti ir vykdyti reorganizavimą.
· Parengti Muitinės mokymo centro reorganizavimo prijungimo prie Kolegijos būdu planą, jį patvirtinti ir vykdyti reorganizavimą.
· KD MC nuo 2021-07-01 prijungti prie Kolegijos; jis tampa Kolegijos filialu.
· Muitinės mokymo centrą nuo 2021-07-01 prijungti prie Kolegijos; jis tampa Kolegijos filialu.
· Iki 2021-09-01 gauti Pataisos pareigūnų modulinės profesinio mokymo programos licenciją Kolegijai.
· Iki 2021-09-01 gauti Muitinės pareigūnų modulinės profesinio mokymo programos licenciją Kolegijai.
· 2021-09-01 pradėti pataisos pareigūnų rengimą Kolegijos filiale.
· 2021-09-01 pradėti muitinės pareigūnų rengimą Kolegijos filiale.

54.8. Muitinės ir pataisos pareigūnų studijos (nuo 2022-09-01)
· Parengti ir suderinti pataisos pareigūnų rengimo koleginę programą (iki 2021-12-01).
· Parengti ir suderinti muitinės pareigūnų rengimo koleginę programą (iki 2021-12-01).
· Pradėti įgyvendinti pataisos pareigūnų rengimo koleginę programą (2022-09-01).
· Pradėti įgyvendinti muitinės pareigūnų rengimo koleginę programą (2022-09-01).

Stulpelis1	
Universitetinis    6 %	      Koleginis              51 %	     Profesinis             43 %	104	876	749	


Policijos veikla 	
2021/22	2022/23	2023/24	70	140	240	Teisė ir policijos veikla	
2021/22	2022/23	2023/24	30	60	110	Valstybės sienos apsauga	
2021/22	2022/23	2023/24	15	30	70	Penitencinė veikla	
2021/22	2022/23	2023/24	40	80	Muitinės veikla	
2021/22	2022/23	2023/24	10	20	



Profesinis mokymas	
2021/22 m.	2022/23 m.	2023/24 m.	385	415	340	I kursas	
2021/22 m.	2022/23 m.	2023/24 m.	115	165	240	II kursas	
2021/22 m.	2022/23 m.	2023/24 m.	115	165	III kursas	
2021/22 m.	2022/23 m.	2023/24 m.	115	



Profesinis mokymas	
2021/22 m.	2022/23 m.	2023/24 m.	385	415	340	Koleginės studijos	
2021/22 m.	2022/23 m.	2023/24 m.	115	280	520	



Stulpelis1	
Universitetinis    5 %	      Koleginis              38 %	     Profesinis             57 %	642	4656	6957	


Stulpelis1	
Universitetinis    5,5 %	      Koleginis              37,3 %	     Profesinis             57,2%	131	888	1360	

